Mexicansk narkosjef drept i familieselskap
Francisco Rafael Arellano Felix (63), tidligere leder for Tijuana-kartellet, ble drept på et hotell i byen Cabo San Lucas, ifølge den meksikanske avisen Reforma.Det var bevæpnede menn som kom inn på festen og skjøt Arellano Felix både i hodet og i brystet. Hendelsen utløste en stor politiaksjon, og det ble skutt mellom angriperne og deltakerne på festen. Rafael Arellano har en lang historie fra narkotikahandel. I 1980 ble han arrestert i USA for narkotikahandel, men dro tilbake til Mexico etter at han ble løslatt mot kausjon. I 1993 ble han arrestert i Mexico, og i 2006 ble han utlevert til USA. Der ble han dømt til seks års fengsel. I 2008 ble han imidlertid løslatt før tiden på grunn av god oppførsel. En av hans brødre, Javier Arellano Felix, la i 2007 kortene på bordet og inngikk en avtale med påtalemyndigheten i USA i en stor narkotikasak. Dermed unngikk han dødsstraff, men han må sone i amerikansk fengsel resten av livet. To andre brødre er også i fengsel, mens en fjerde bror ble drept i en skuddveksling i 2002.For to år siden avdekket amerikansk politi en 360 meter lang tunnel som gikk under grensen mellom Mexico og California. Dette skal ha vært den viktigste smuglerruten inn i USA for Tijuana-kartellet. Ved hjelp av vogner som går på små jernbaneskinner i tunnelen skal narkotikaen ha blitt fraktet inn til USA. Tijuana-kartellet er et av de mest ettersøkte som smugler narkotika til USA, og i årevis har kartellet smuglet tonnevis av kokain verd milliarder av dollar. Kartellet blir ifølge analytikere nå drevet av Arellano Felix' datter og en av hennes sønner. Som nyvalgt president i 2006 besluttet Felipe Calderón fra høyrepartiet PAN, i forståelse med USA, å innlede full krig mot narkokartellene. Han satte inn 50.000 soldater som tok jobben fra korrupte politistyrker i store deler av landet. Minst 60.000 mennesker har til nå mistet livet i narkokrigen.
Det tidligere overhodet for et av Mexicos største narkotikakartell ble fredag kveld skutt og drept i et familieselskap.